આમ તો ગજરો પોતે જ એક હેરસ્ટાઇલનો ભાગ છે, પણ આપણી એવી ઘણી હેરસ્ટાઇલ છે જેને તમે જો ગજરાથી સજાવશો તો તમારી હેરસ્ટાઇલને એક નવો અને અનેરો લુક મળશે. સીધોસાદો અંબોડો (બન) બાંધ્યો હોય કે પછી મેસી બન કે પછી ચોટલો, આ દરેક હેરસ્ટાઇલમાં ગજરો લગાવવાથી તમારા શૃંગારમાં એક અનેરો રંગ પૂરે છે. અંબોડામાં તમે ઉપરની બાજુ અર્ધચંદ્રાકારના શેપમાં વેણી લગાવી શકો છો. આ સિવાય તમે આખા અંબોડામાં પણ ગજરો લગાવી શકો છો. બન સાથે ચોટલો એટલે ઉપરથી બન અને બનની વચ્ચેથી ચોટલો કાઢીને બન અને ચોટલા પર ગજરો લગાડી શકો છો. આ સિવાય સાદા સિમ્પલ ચોટલા પર ગજરો લગાડીને ચોટલાને આકર્ષક બનાવી શકો છો. આખા ચોટલા પર ગજરો ન લગાડવો હોય તો માત્ર ચોટલાના ઉપરના ભાગમાં એકસાથે બહુબધા ગજરા લગાડી શકો છો. જો તમારે બન પર ગજરો ન લગાડવો હોય તો બનની બાજુને ફૂલોથી સજાવી શકો છો. આ સિવાય ફ્રેન્ચ રોલમાં પણ બાજુમાં તમે ગજરાનું ડેકોરેશન કરી શકો છો. આમ તો ગજરો જનરલી સાડી કે ચણિયા-ચોલી પર જ સારો લાગે છે, પણ અમુક પંજાબી ડ્રેસ પણ એવા છે જેમાં ગજરો સૂટ થાય છે.